b'\n_START_ARTICLE_\nNukkevaimo\n_START_SECTION_\nJuoni\n_START_PARAGRAPH_\nArchie Lee Meigham (Malden) on velkaantunut ja alkoholisoitunut puuvillanpuhdistamon omistaja Yhdysvaltojen Mississippin osavaltiossa. H\xc3\xa4nen teini-ik\xc3\xa4inen vaimonsa Baby Doll (Baker) uhkaa j\xc3\xa4tt\xc3\xa4\xc3\xa4 h\xc3\xa4net ja muuttaa kaupunkiin. Kilpailevan yritt\xc3\xa4j\xc3\xa4n Silva Vacarron (Wallach) tehtaalla syttyy tulipalo, josta h\xc3\xa4n ep\xc3\xa4ilee Meighamia. Tilanteen kehittyess\xc3\xa4 h\xc3\xa4nest\xc3\xa4 tulee my\xc3\xb6s Baby Dollin uusi ihastus.\n_START_SECTION_\nVastaanotto\n_START_PARAGRAPH_\nBrittil\xc3\xa4inen The Times sanoi tuoreeltaan Nukkevaimon olevan \xe2\x80\x9dmahdollisesti likaisin amerikkalainen teatterielokuva, jota on koskaan laillisesti esitetty\xe2\x80\x9d. Elokuva teki Carroll Bakerist\xc3\xa4 aikansa seksisymbolin ja vei Hollywoodin elokuvakerrontaa rohkeampaan suuntaan. _NEWLINE_Nukkevaimo tuotti nelj\xc3\xa4 Oscar-ehdokkuutta, muun muassa parhaan naisp\xc3\xa4\xc3\xa4osan sarjassa Carrol Bakerille. Kazan sai ohjauksestaan uransa kolmannen parhaan ohjauksen Golden Globe -palkinnon._NEWLINE_Helsingin Sanomien Mikael Fr\xc3\xa4nti luonnehti Nukkevaimoa vuonna 1994 aistillisen h\xc3\xa4mment\xc3\xa4v\xc3\xa4ksi alistamisen, rappion ja tuhon kuvaukseksi ja sanoi Kazanin ohjausty\xc3\xb6t\xc3\xa4 t\xc3\xa4ydelliseksi._NEWLINE_The New York Timesin kriitikot valitsivat Nukkevaimon vuonna 2004 yhdeksi kaikkien aikojen tuhannesta parhaasta elokuvasta maailmassa.'